Жан Фроасар
Не ща да виждам ни Медея, ни Язон

Превод от френски: Кирил Кадийски, 2004

chitanka.info

Не ща да виждам ни Медея, ни Язон,

не ща да слушам днес Орфеевата лира,

не ща ни карти аз, ни звезден небосклон,

не ща и Херкулес с неземната му сила,

не ща Лукреция дъха ми плах да спира,

с рубини, с бисери гръдта си украсила;

видях аз всичко — зърнах мойта мила!

Не ща да виждам ни Вергилий, ни Катон,

ни Платон — мъдрости без край да ми цитира,

Леандър, който сам под бурен аквилон

към своята любов с коси от нежна свила

сред повилнелите талази път намира,

ни Саломе, без жал Кръстителя убила;

видях аз всичко — зърнах мойта мила!

Не ща да виждам и Пегаса — вихрен кон,

от ластовка по-бърз, понесъл се в ефира,

не ща да виждам аз дори Пигмалион,

слетян от зла съдба, живота му вгорчила,

ни как с вълни Еол в морето галопира.

Защо? Попитайте душата лекокрила:

видях аз всичко — зърнах мойта мила!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.